**ВЫКАРЫСТАННЕ КРАЯЗНАЎЧАГА МАТЭРЫЯЛУ**

**ПРЫ ВЫВУЧЭННІ БІЯЛОГІІ ЯК СРОДАК РАЗВІЦЦЯ**

**ДАСЛЕДНІЦКАЙ ДЗЕЙНАСЦІ НАВУЧЭНЦАЎ**

 *Мацкевіч Сяргей Уладзіміравіч,*

 *настаўнік біялогіі вышэйшай кваліфікацыйнай катэгорыі*

 *ДУА “Суткаўскі вучэбна-педагагічны комплекс*

 *дзіцячы сад – базавая школа”*

Доўгі час асноўнай мэтай сярэдняй адукацыі была перадача вызначанай колькасці ведаў, неабходных для кожнага чалавека. Але апошнім часам школа перастала быць дамініруючай крыніцай інфармацыі. Сёння новае можна пачэрпнуць з тэлебачання, газет, часопісаў. А ў апошні час ініцыятыву імкліва перахапіў кам’ютар з яго неабмежаванай сістэмай інтэрнэта. У насычанай віртуальнай прасторы, калі з усіх бакоў на падрастаючае пакаленне нясецца шквал рознапланавай інфармацыі, становіцца бясспрэчным факт, што значная яе частка губляецца, не замацаваўшыся нават на падсвядомым узроўні. У гэтым кантэксце вельмі важным становіцца ўменне падрастаючага чалавека не разгубіцца, а правільна зарыентавацца і знайсці адказ на ўзнікшае пытанне.

Фарміраванне комплекснага біялагічнага мыслення, аб’ектыўных поглядаў навучэнцаў на развіццё прыроды і грамадства, выхаванне беражлівых адносін да нацыянальных багаццяў, павагі да культуры сваёй краіны праз выкарыстанне краязнаўчага матэрыялу сёння не з’яўляецца новым у рабоце настаўніка біялогіі, але, на мой погляд, вельмі актуальным. Таму вывучэнне асноўных паняццяў біялогіі павінна будавацца на аснове параўнання з прыродай свайго краю, што дае магчымасць абапірацца на асабісты вопыт дзяцей, іх назіральнасць і кругагляд. Выкарыстанне краязнаўчага матэрыялу на ўроках біялогіі спрыяе фарміраванню больш глыбокіх і трывалых ведаў навучэнцаў па прадмеце, развівае навыкі даследніцкай дзейнасці, стварае ўмовы для фарміравання творчай асобы.

Я лічу, што вялікую дапамогу ў зборы матэрыялу да ўрокаў біялогіі аказваюць краязнаўчыя экскурсіі, турыстычныя паходы, летнія экалагічныя экспедыцыі па родным краі. Усё гэта дапамагае сабраць унікальны матэрыял і на яго аснове ажывіць змест урока, зрабіць яго больш эфектыўным. У працэсе збору матэрыялу, даследавання фактаў і з’яў у навучэнцаў развіваецца ўменне аналізаваць, параўноўваць, абагульняць факты, выяўляць прычынна-выніковыя сувязі, абасноўваць свой пункт погляду, умець працаваць з рознымі крыніцамі інфармацыі.

Я лічу, што краязнаўчы матэрыял – гэта глыбокая крыніца для даследчай дзейнасці дзяцей, якая даступна ўсім, хто хоча даведацца пра прыроду сваёй Радзімы.

Час патрабуе ад настаўніка ўключэння ў навучальны працэс развіваючых педагагічных тэхналогій, сярод якіх дастойнае месца займае даследніцкая дзейнасць, якая заключае ў сабе вялікі арсенал уменняў і навыкаў. Правядзенне ўрокаў біялогіі заўсёды можна арганізаваць у даследчым накірунку, выкарыстоўваючы пры гэтым краязнаўчы матэрыял, сабраны самімі навучэнцамі. І не важна, будзе гэта вучань з гарадской вялікай школы ці вясковай малакамплектнай. Важна ўлічваць фактар дыферэнцыраванага падыходу да працэсу навучання, улічваць эмацыянальна-псіхалагічныя асаблівасці навучэнцаў , граматна спалучыць тэорыю з практыкай.

У працэсе сваёй педагагічнай дзейнасці мне ўдалося стварыць алгарытм арганізацыі даследніцкай дзейнасці навучэнцаў пры вывучэнні біялогіі з выкарыстаннем краязнаўчага матэраялу. Дадзены алгарытм уключае ў сябе не толькі дзейнасць настаўніка і навучэнца, але і прыкладную метадычнаю схему ўрока-даследавання.

З практыкі відаць, што даследніцкая дзейнасць з выкарыстаннем краязнаўчага матэрыялу будзе паспяховай пры вытрымліванні наступых умоў:

1. сфарміравана цікавасць да данага віду дзейнасці (незалежна ад матываў вучняў: атрымаць першапачатковыя навыкі напісання рэфератыўных і даследчых работ, жаданне паглыбіць веды па прадмеце, пашырыць кругагляд, сувязь з будучай прафесіяй, задавальненне працэсам пошукавай работы, жаданне самарэалізавацца, атрымаць узнагароду ў конкурсе і інш.);
2. праяўляецца самастойнасць навучэнцаў (як асноўнай рысы даследніцкага навучання) ў набыцці ведаў, пастаноўцы праблемы, здзяйсненні самастойнага даследавання;
3. ёсць уменне здзяйсняць даследаванне ў адпаведнасці з яго этапамі – тэхналагічнай схемай даследавання: а) пастаноўка праблемы; б) вылучэнне гіпотэзы ці вызначэнне алгарытма даследавання; в) назіранні – выбар крыніц інфармацыі і збор дадзеных; г) аналіз атрыманай інфармацыі – тлумачэнне фактаў на падставе папярэдніх назіранняў; д) сінтэз – абагульненне фактаў вучнямі;
4. ёсць уменне выкарыстоўваць матэрыял для даследавання: тэксты дакументаў, навуковыя работы і іншыя сродкі навучання;
5. ёсць уменне аналізаваць сабраныя дадзеныя, супастаўляць дадзеныя і ўласныя заключэнні;
6. ёсць уменне фармуліраваць вывады, абагульняць, падрыхтоўваць паведамленні і выступленні.

Навучанне даследніцкай дзейнасці праходзіць праз тры ўзроўні:

1. На першым узроўні педагог ставіць праблему і намячае стратэгію і тактыку яе вырашэння, а само рашэнне патрэбна знайсці навучэнцам самастойна.

2. На другім – педагог акрэслівае праблему, але сам метад яе вырашэння навучэнец адшуквае самастойна (на гэтым узроўні дапускаецца калектыўны пошук).

3. На трэцім (вышэйшым) узроўні пастаноўка праблемы, пошук метадаў яе даследавання і распрацоўка рашэння здзяйсняецца навучэнцамі самастойна.

Дзейнасць навучэнцаў на ўсіх узроўнях праходзіць пад кіраўніцтвам настаўніка праз індывідуальныя і калектыўныя формы работы (групавую і масавую). Прадуктыўнай яна з’яўляецца тады, калі педагог сам зацікаўлены працай, мае выдатную метадычную падрыхтоўку, умее захапіць навучэнцаў навукова-даследчай дзейнасцю.

Аналіз вучэбна-метадычнай, псіхолага-педагагічнай літаратуры, артыкулаў і метадычных рэкамендацый, матэрыялаў перыядычнага друку дазволіў зрабіць вывад, што псіхалагічны аспект краязнаўчага падыходу вельмі добра накладваецца на псіхалагічныя асаблівасці дзяцей. Працэс навучання мае падобныя рысы з працэсам пазнання навакольнага свету чалавекам.

|  |
| --- |
| 1- зона тактыльнага ўспрымання |
| 2-зона крокавай даступнасці |
| 3-зона мікрадаступнасці |
| 4-зона макрадаступнасці |
| 5-зона мегадаступнасці |

Работу з краязнаўчым матэрыялам на ўроках я падзяляю на тры ўмоўныя перыяды:

1. падрыхтоўчы – выбар пытання даследавання і разуменне яго сутнасці;
2. практычны – спосаб атрымання навучэнцамі ўласнага вопыту ў адносінах да інфармацыйнай ці практычнай складаемых пытання;
3. рэфлексійны – усведамленне вынікаў сваёй дзейнасці.

Па сутнасці, любы ўрок, на якім адбываецца авалоданне новымі ўменнямі і навыкамі, дзе вучні вучацца і спасцігаюць новае – гэта даследаванне. Створаны мною прыкладны план-схема ўрока даследніцкай накіраванасці складаецца з двух этапаў і ў аснове яго ляжаць складаемыя тэхналагічнага працэсу даследавання. Вопыт паказвае, што такі план-схема падыходзіць да ўрокаў у старэйшых класах, дзе навучэнцы авалодалі асновамі даследніцкай дзейнасці і гатовы працаваць далей над паглыбленнем набытых ведаў.

Кожны з урокаў прэтэндуе на поспех толькі ў тым выпадку, калі ў ім прасочваюцца канкрэтныя мэты і задачы, калі настаўнік ведае, якіх вынікаў ён чакае ад сваіх выхаванцаў. Навыкі самастойнага асваення ключавых паняццяў і ідэй, выбар спосабаў работы над вывучаемым матэрыялам, самастойнае планаванне свайго даследавання, уменне фармуляваць пытанні і вывады і г.д. пазбавяць навучэнца ад паўтарэння чужых памылак, зробяць жыццёвую пазіцыю актыўнай, аблегчаць пераход да навучання ў іншых навучальных установах. А настаўнік, маючы на ўзбраенні падобны алгарытм арганізацыі ўрокаў даследніцкай накіраванасці, будзе адчуваць сябе больш упэўнена.

Веды, атрыманыя на ўроку, дапаўняюцца, канкрэтызуюцца і перарастаюць у даследчыя праекты, якія атрымліваюць свой працяг на навукова-практычнай канферэнцыі школьнікаў. На школьных навукова-практычных канферэнцыях аўтары даследаванняў прэзентуюць свае работы. Лепшыя з іх прадстаўляюцца на раённы конкурс даследчых работ. З мэтай арганізацыі даследніцкай дзейнасці навучэнцаў у пазаўрочны час мной створаны алгарытм арганізацыі работы вучняў над праектамі даследаванняў.

Важна адзначыць, што краязнаўчы матэрыял павінен выкарыстоўвацца на ўроках і пазаўрочных занятках сістэматычна. У адных выпадках ён праходзіць праз увесь урок, у другіх – выступае асобным элементам, фрагментам. Пастаяннае яго выкарыстанне фарміруе высокія грамадзянскія якасці навучэнцаў, рыхтуе іх да свядомага жыцця.

У выніку ўзаемадзеяння педагога і навучэнцаў па развіццю даследніцкай дзейнасці на ўроках біялогіі вырашаюцца вельмі важныя задачы:

пры вывучэнні прыроды малой радзімы фарміруецца светапоглядная “Я-канцэпцыя”;

знаёмства з адметнасцю і своеасаблівасцю свайго рэгіёна ў спалучэнні з біялагічнымі ведамі і іншымі навукамі фарміруе ўменні выяўлення прычынна-выніковых сувязей і параўнаўчага аналізу;

развіваюцца камунікатыўныя і тэхналагічныя навыкі.

 Распрацаваныя мной матэрыялы могуць быць выкарыстаны калегамі пры арганізацыі даследніцкай дзейнасці сродкамі краязнаўчага матэрыялу ў працэсе вывучэння вучэбнага прадмета “Біялогія”.

 **Дадатак 1**

**Метадычная схема ўрока-даследавання з выкарыстаннем краязнаўчага матэрыялу:**

Клас

Тэма

Мэта:

Задачы: дыдактычная, развіваючая, выхаваўчая

Абсталяванне і матэрыялы:

Ход урока:

Матывацыя

І ЭТАП. ЗДЗЯЙСНЕННЕ ДАСЛЕДАВАННЯ:

1. Задачы.

2. Паглыбленне тэарэтычных ведаў.

3. Фармуліроўка праблемы.

4. Заданне вучням: вырашэнне праблемы шляхам вылучэння гіпотэз.

5. Вылучэнне вучнямі гіпотэз (вызначэнне алгарытма даследавання).

6. Прапаноўваемыя крыніцы інфармацыі.

7. Назіранне (збор дадзеных) і іх аналіз.

8. Праверка выканання задання.

9. Фармуліроўка вывадаў.

10. Абагульненне атрыманых данных.

ІІ ЭТАП. ЗДЗЯЙСНЕННЕ СТЫЛІСТЫЧНАГА ЭКСПЕРЫМЕНТУ

11. Пастаноўка мэты даследавання.

12. Вызначэнне прадмета даследавання.

13. Пастаноўка праблемы.

14. Вызначэнне задач даследавання.

15. Прапанова вучням матэрыялаў для даследавання.

16. Прапанова гіпотэз.

17. Збор даных (работа з крыніцамі і іх аналіз).

18. Праверка выканання задання.

19. Фармуліроўка вывадаў.

20. Рэфлексія.